Ռենատո Աուգուստո

**Ռենատո Աուգուստո** (, ), բրազիլացի պրոֆեսիոնալ ֆուտբոլիստ։ Ներկայումս հանդես է գալիս չինական Բեյցզին Գոանի և Բրազիլիայի ազգային հավաքականի կազմում։ Խաղում է կենտրոնական կիսապաշտպանի դիրքում։

## Ակումբային կարիերա
### Ֆլամենգո
Աուգուստոն Ֆլամենգոյի ակադեմիայի սան է։ Իր դեբյուտը Սերիա A-ում նշեց 2006 թվականի օգոստոսի 5-ին՝ Գոյասի դեմ խաղում։ Իր առաջին գոլը խփեց 2007 թվականի մայիսի 3-ին՝ Պալմեյրասի դեմ խաղում։ Ֆլամենգոյի կազմում Աուգուստոն անցկացրեց 89 հանդիպում՝ դառնալով 8 գոլի հեղինակ։

### Բայեր Լևերկուզեն
2008 թվականի հուլիսին Աուգուստոն տեղափոխվեց Բայեր Լևերկուզեն։ Իր պաշտոնական դեբյուտը ակումբի կազմում նշեց օգոստոսի 10-ին՝ Գերմանիայի գավաթի Ռոտ Վայս Օբերհաուզենի դեմ խաղում՝ այս խաղում դառնալով գոլի հեղինակ։ Իր առաջին հանդիպումը Բունդեսլիգայում նշեց օգոստոսի 16-ին՝ Բորուսիա Դորտմունդի դեմ խաղում։ Նա միանգամից դարձավ թիմի հիմնական կազմի խաղացող՝ խաղալով աջ վինգերի և հարձակվողական կիսապաշտպանի դիրքում։ Իր առաջին գոլը Բունդեսլիգայում խփեց սեպտեմբերի 27-ին՝ Բոխումի դեմ խաղում։ 2008-09 մրցաշրջանում Աուգուստոն անցկացրեց 39 հանդիպում՝ դառնալով 4 գոլի և 9 գոլային փոխանցման հեղինակ, իսկ Բայերը հասավ Գերմանիայի գավաթի եզրափակիչ, սակայն այստեղ պարտվեց Վերդեր Բրեմենին 0-1 հաշվով։

Իր դեբյուտը եվրոպական առաջնություններում Աուգուստոն նշեց 2010 թվականի օգոստոսի 19-ին՝ Եվրոպայի Լիգայի որակավորման փլեյ օֆֆ փուլի Տավրիայի դեմ խաղում։ 2010 թվականի դեկտեմբերի 11-ին նա դուբլ ձևակերպեց Համբուրգի դեմ խաղում՝ օգնելով իր թիմին հաղթել 2-4 հաշվով։ 2010-11 մրցաշրջանում Բայերը Աուգուստոյի հետ զբաղեցրեց 2-րդ հորիզոնականը Բունդեսլիգայում՝ զիջելով միայն Դորտմունդի Բորուսիային։ Չեմպիոնների Լիգայում առաջին հանդիպումը անցկացրեց 2011 թվականի սեպտեմբերի 13-ին՝ Չելսիի դեմ խաղում։ Բայերի կազմում Աուգուստոն անցկացրեց 4․5 մրցաշրջան՝ մասնակցելով 126 հանդիպման և դառնալով 12 գոլի ու 27 գոլային փոխանցման հեղինակ։

### Կորինտիանս
2012 թվականի դեկտեմբերի 20-ին Աուգուստոն տեղափոխվեց Կորինտիանս 3․5 միլիոն եվրոյի դիմաց։ Իր դեբյուտը Կորինտիանսի կազմում նշեց 2013 թվականի հունվարի 27-ին՝ Միրասոլի դեմ խաղում։ Իր առաջին գոլը խփեց մարտի 17-ին՝ Ունիան Բարբարենսեի դեմ խաղում։ 2013 թվականին Աուգուստոն Կորինտիանսի հետ հաղթեց Ռեկոպա Սուդամերիկանան՝ եզրափակչի Սան Պաուլուի դեմ առաջին խաղում դառնալով գոլի հեղինակ։

2015 թվականի հոկտեմբերի 18-ին՝ Ատլետիկո Պարանաենսեի դեմ խաղում Աուգուստոն դարձավ դուբլի և գոլային փոխանցման հեղինակ՝ օգնելով իր թիմին հաղթել 1-4 հաշվով։ 2015 թվականին Կորինտիանսը հաղթեց Սերիա A-ն, իսկ Աուգուստոն ճանաչվեց առաջնության լավագույն ֆուտբոլիստ։ Ակումբի կազմում բրազիլացին անցկացրեց 126 հանդիպում՝ դառնալով 14 գոլի հեղինակ։

### Բեյցզին Գոան
2016 թվականի հունվարի 6-ին Աուգուստոն տեղափոխվեց չինական Բեյցզին Գոան 8 միլիոն եվրոյի դիմաց։ Իր դեբյուտը նշեց մարտի 16-ին՝ Տիանցզին Տեդայի դեմ խաղում։ Իր առաջին գոլը խփեց ապրիլի 17-ին՝ Խանչժոու Գրինթաունի դեմ խաղում։ 2017 թվականի նոյեմբերին նա երկարաձգեց իր պայմանագիրը ակումբի հետ 4 տարով։

## Միջազգային կարիերա
Իր դեբյուտը Բրազիլիայի ազգային հավաքականի կազմում Աուգուստոն նշեց 2011 թվականի փետրվարի 9-ին՝ Ֆրանսիայի դեմ ընկերական խաղում։ Իր առաջին գոլը խփեց 2015 թվականի նոյեմբերի 18-ին՝ Պերուի դեմ խաղում։ Աուգուստոն մասնակցեց 2016 թվականի Կոպա Ամերիկային՝ Հայիթիի դեմ խաղում դառնալով դուբլի հեղինակ, սակայն Բրազիլիան դուրս մնաց խմբային փուլից։

2016 թվականին Աուգուստոն մասնակցեց ամառային օլիմպիական խաղերին՝ թիմի մեկնարկային կազմում խաղադաշտ դուրս գալով առաջնության բոլոր խաղերում և օգնելով իր թիմին նվաճել ոսկե մեդալ՝ եզրափակչում հետխաղյա 11-մետրանոցների հարվածաշարում պարտության մատնելով Գերմանիային։

2018 թվականի մայիսին Աուգուստոն ընդգրկվեց 2018 թվականի աշխարհի առաջնության համար Բրազիլիայի հավաքականի 23-հոգանոց թիմում։

## Կարիերայի վիճակագրություն
### Ակումբային վիճակագրություն
*2018 թավկանի մայիսի 26-ի դրությամբ*

### Միջազգային վիճակագրություն
*2018 թավկանի մայիսի 26-ի դրությամբ*

### Միջազգային գոլեր

## Նվաճումներ
### Ակումբային

; Ֆլամենգո

* Բրազիլիայի գավաթ․ 2006
* Գուանաբարա գավաթ․ 2007, 2008
* Լիգա Կարիոկա․ 2007, 2008

; Կորինտիանս

* Լիգա Պաուլիստա․ 2013
* Ռեկոպա Սուդամերիկանա․ 2013
* Սերիա A․ 2015

### Միջազգային
; Բրազիլիա Մ23

* Ամառային Օլիմպիական խաղեր․ ոսկե մեդալ․ 2016

### Անհատական
* Սերիա A-ի տարվա լավագույն ֆուտբոլիստ․ 2015
* Սերիա A-ի տարվա խորհրդանշական հավաքական․ 2015
* Բոլա դե Ուրո․ 2015

## Ծանոթագրություններ

## Արտաքին հղումներ
* Աուգուստոյի պաշտոնական Ֆեյսբուքի էջը
* Աուգուստոյի պաշտոնական Ինստագրամի էջը
* Աուգուստոն transfermarkt-ում
* Աուգուստոն soccerbase.com-ում
* Աուգուստոն WhoScored.com կայքում
* Աուգուստոն ՈՒԵՖԱ-ի պաշտոնական կայքում

Կատեգորիա:2016 թվականի Ամառային օլիմպիական խաղերի չեմպիոններ
Կատեգորիա:2018 թվականի ֆուտբոլի աշխարհի առաջնության մասնակիցներ
Կատեգորիա:Բայեր Լևերկուզենի ֆուտբոլիստներ
Կատեգորիա:Բեյցզին Գուանի ֆուտբոլիստներ
Կատեգորիա:Բունդեսլիգայի ֆուտբոլիստներ
Կատեգորիա:Բրազիլացի ֆուտբոլիստներ
Կատեգորիա:Բրազիլիայի հավաքականի ֆուտբոլիստներ
Կատեգորիա:Կորինտիանսի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Ֆլամենգոյի ֆուտբոլիստներ